EARTHปิดตลาดเช้ารูด23.79% จับตาผู้บริหารเตรียมแถลงข่าว?
ผู้สื่อข่าวรายงานว่า บริษัท เอ็นเนอร์ยี่ เอิร์ธ จำกัด ( …
8 มิ.ย. 2560

ผู้สื่อข่าวรายงานว่า บริษัท เอ็นเนอร์ยี่ เอิร์ธ จำกัด (มหาชน) หรือ EARTH ล่าสุด ปิดตลาดภาคเช้าราคาหุ้นอยู่ที่ระดับ 1.57 บาท ลดลง 0.49 บาท หรือลดลง 23.79% ด้วยมูลค่าซื้อขาย 2.51 พันล้านบาท
โดยราคาหุ้นลดช่วงลบลง จากภาคเช้าที่เปิดตลาดร่วงติดฟลอร์ที่ระดับ 1.45 บาท ลดลง 0.61 บาท หรือลดลง 29.61% ด้วยมูลค่าซื้อขาย 275.86 ล้านบาท

สำหรับสาเหตุที่ราคาหุ้นปรับตัวลงแรงนั้น มาจากการที่บริษัทบริษัทได้ผิดนัดชำระหนี้ประเภทตั๋วแลกเงิน (B/E) มูลค่ารวม 40 ล้านบาท กับสถาบันการเงินแห่งหนึ่ง ซึ่งถึงกำหนดชำระวันที่ 6 มิ.ย.60 เนื่องจากบริษัทขาดสภาพคล่องและอยู่ระหว่างทบทวนวงเงินกับสถาบันการเงิน
ส่วนแนวทางการแก้ไขการผิดนัดชำระหนี้นั้น บริษัทอยู่ระหว่างเจรจากับสถาบันการเงินเพื่อทบทวนและกลับมาใช้วงเงินตามปกติ คาดว่าจะได้ข้อสรุปภายในเดือน ส.ค.60 ซึ่งได้วางแผนชำระหนี้ตามตั๋ว B/E ต่อไป  โดยในช่วงเวลาที่บริษัทผิดนัดชำระหนี้บริษัทมีภาระต้องชำระดอกเบี้ยผิดนัดจากตั๋วแลกเงินฉบับนี้ 7.5% และการผิดนัดชำระหนี้ในครั้งนี้ ยังไม่มีผลให้เจ้าหนี้รายอื่นเรียกชำระหนี้ในทันที (Call Default)
โดยบริษัทแจ้งว่าผลกระทบกับทางบริษัททำให้ขาดสภาพคล่องชั่วคราว หากบริษัทได้รับวงเงินจากธนาคารพาณิชย์แล้วจะสามารถชำระตั๋วแลกเงินได้ต่อไป ซึ่งในขณะนี้บริษัทยังสามารถดำเนินการได้ตามปกติ
อย่างไรก็ตามเป็นที่น่าจับตาว่า ผู้บริหารของ EARTH นั้น จะออกมาแถลงข่าวเกี่ยวกับประเด็นดังกล่าวหรือไม่?